Óheppilegt, dapurlegt og óásættanlegt voru meðal þeirra orða sem ráðherrar ríkisstjórnarinnar nota til að lýsa ummælum Sigurðar Inga Jóhannssonar, formanns Framsóknarflokksins og innviðaráðherra, í garð Vigdísar Hasler framkvæmdastjóra Bændasamtakanna á Búnaðarþingi í síðustu viku. Sjálfur vildi hann ekki tjá sig um málið að loknum ríkisstjórnarfundi í morgun.
Ég mun ekki tjá mig frekar og vísa bara í yfirlýsinguna sem ég gaf frá mér í gær
Þar vísaði Sigurður Ingi í stöðuuppfærslu sína á facebook þar sem hann sagði ummælin óviðurkvæmileg. En aðrir ráðherrar vildu tjá sig, þetta sagði Bjarni Benediktsson fjármálaráðherra og formaður Sjálfstæðisflokksins.
Þessi ummæli hefur Sigurður harmað, þau dæma sig sjálf og þetta er bara mjög óheppilegt atvik
Fjölmargir hafa krafist þess að Sigurður Ingi segi af sér sem ráðherra, meðal annars ungliðahreyfingar Samfylkingarinnar og Viðreisnar. Bjarni sagði að það væri alfarið mál Sigurðar Inga að taka slíka ákvörðun:
Og ég ætla ekki að fara að leggja neitt á mig til að hjálpa til við það
Katrín Jakobsdóttir forsætisráðherra sagði að hún vissi ekki nákvæmlega hver ummæli Sigurðar Inga hefðu verið og vildi ekki tjá sig um hvort hann ætti að íhuga stöðu sína sem ráðherra. Málið hefði ekki verið þar á dagskrá fundarins.
En ég hinsvegar ræddi við hann í gær um þessi ummæli, eftir að ég las stöðuuppfærslu framkvæmdastjóra Bændasamtakanna og ég varð mjög döpur að lesa hana.
En hann hefur auðvitað beðist afsökunar á sínum ummælum og ég dreg þá ályktun að þau hafi verið algerlega óásættanleg.
Guðmundur Ingi Guðbrandsson félagsmálaráðherra sagði þetta eftir ríkisstjórnarfundinn:
Mér finnst þetta algerlega óásættanleg ummæli eins og ég hef heyrt þau í fjölmiðlum. Við þurfum öll, ekki síst fólk sem er í áhrifastöðum í samfélaginu að passa orðfæri okkar, passa hvernig við tölum um fólk sem sker sig að einhverju leyti út, hvort sem það er út af húðlit, kynhneigð, hvort um er að ræða fatlað fólk eða hvað sem er.
Almennt þegar kemur að óviðurkvæmilegum ummælum.. það þarf ekki að hafa stór orð um það
Sagði Guðlaugur Þór Þórðarson umhverfisráðherra um ummæli Sigurðar Inga og Áslaug Arna Sigurbjörnsdóttir nýsköpunarráðherra sagði þetta :
Ásmundur Einar Daðason menntamálaráðherra sagði þetta:
Mér finnst nú Sigurður Ingi hafa svarað því að hann sér eftir þessu og skýrði það vel út og þetta hefur verið rætt í okkar þingflokki og fullur stuðningur við hann. Ég skynja ekki annað en að þessu sé lokið fyrir hönd þingflokksins
Þórdís Kolbrún Reykdal Gylfadóttir utanríkisráðherra sagði að Sigurður Ingi þyrfti að gera upp við sig hvort afsökunarbeiðni hans dygði til:
Hann verður að svara fyrir það hvað er nóg og hér skiptir líka máli hver upplifun hennar var

Sigurður Ingi Jóhannsson, innviðaráðherra, neitaði alfarið að tjá sig frekar um ummæli sín í garð Vigdísar Häsler, framkvæmdastjóra Bændasamtakanna, að loknum ríkisstjórnarfundi í morgun. Ráðherrar segja ummælin óásættanleg og dapurleg.